વહેલી પરોઢે ચાર વાગ્યે મુંબઈથી ઉડાન ભરેલું આ વિમાન ૬ વાગ્યે કરાચીના જિન્હા આંતરરાષ્ટ્રીય એરપોર્ટ પર પહોંચ્યું. એરપોર્ટનો ગ્રાઉન્ડ સ્ટાફ રૂટિન સફાઈ માટે આવ્યો ત્યારે એરપોર્ટ સિક્યુરિટી ગાર્ડના યુનિફોર્મમાં આવેલા ચાર હાઈજેકર્સે એર હોસ્ટેસને પકડીને બંદૂક તાકતાં જાહેર કર્યું કે, વિમાન હાઈજેક થઈ ચૂક્યું છે. હાઈજેકર્સનો ધ્યેય વિમાનને સાયપ્રસ લઈ જઈ ત્યાંની જેલમાં કેદ ૧૫૦૦ જેટલા પેલેસ્ટાઇનોને મુક્ત કરાવવાનો હતો. જોકે વિમાનની કૉકપીટ બંધ હોવાથી તેમણે સૌપ્રથમ પ્રવાસીઓ અને એર હોસ્ટેસીસને તાબામાં લેવાનું શરૂ કર્યું. બોઈંગ-૭૪૭ પ્રકારના આ વિમાનમાં કુલ ચાર કમ્પાર્ટમેન્ટ હતા. કેટલાંક પ્રવાસીઓને સીટ પર તો કોઈને ગેંગ-વેમાં હાથ માથા પર પાછળ રાખીને બેસવાની ફરજ પાડીને બે કમ્પાર્ટમેન્ટમાં સમાવાયા. વિમાનની સિનિયર ફ્લાઇટ અટેન્ડન્ટ હતી ર૩ વર્ષીય નીરજા ભનોટ. પ્લેન મુંબઈથી કરાચી પહોંચ્યું ત્યાં સુધીમાં તેણે પ્રવાસીઓ પ્રત્યે મહેમાનગતિ તો દર્શાવી, પરંતુ કરાચીમાં પરિસ્થિતિનો તાગ મેળવી તેણે બહાદુરી પણ દર્શાવી.